Troicki predao Đokoviću
Najboljeg srpskog tenisera u narednoj rundi očekuje duel s Nikolasom Almagrom, koji je u tri seta eliminisao Hrvata Ivana Ljubičića
Zbog povrede stomačnih mišića Viktor Troicki je posle izgubljenog prvog seta – 6:2 predao meč Novaku Đokoviću, koga u narednoj rundi očekuje duel s Nikolasom Almagrom. Španac je u tri seta eliminisao Hrvata Ivana Ljubičića - 6:4, 7:6 (8), 6:3. I dok kod tenisera, petog dana takmičenja u Melburnu nije bilo velikih iznenađenja, s obzirom da su pobede ostvarili Rože Federer, Tomaš Berdih, Endi Rodik i Fernando Verdasko, uz Stanislasa Vavrinku, koji je bio bolji od Gaela Monfisa, kod teniserki su takmičenje završile dve nekadašnje prvorangirane na WTA rang-listi. Prošlogodišnja finalistkinja Žastin Enan doživela je najraniji poraz na Grand Slem turniru još od Vimbldona 2005, pošto ju je sa 2:0, po setovima 6:4 i 7:6 (8) pobedila Svetlana Kuznjecova. Ruskinji, koja ima dve Grand Slem titule u karijeri, osvojene u Njujorku 2004. i pre dve godine u Parizu, to je bila tek treća pobeda u 19 susreta sa Belgijankom i prva na jednom od četiri najveća turnira. Njena naredna protivnica biće zvanična šampionka Rolan Garosa Frančeska Skjavone. Najveća američka nada u Melburnu, Venus Vilijams, takođe je završila nastup u trećem kolu, pošto je zbog obnovljene povrede prepona morala da preda meč Nemici Andrei Petković, posle samo jednog odigranog gema. Marija Šarapova namučila se protiv Julije Gerges, takođe iz Nemačke – 4:6, 6:4 i 6:4, dok su bez većih problema plasman u osminu finala obezbedile Karolina Voznijacki, Na Li i Viktorija Azarenka.